SKLEP KOMISIJE

z dne 13. januarja 2023

o ustanovitvi ad hoc usmerjevalnega odbora zaradi lažjega usklajevanja združevanja povpraševanja in skupne nabave plina

(2023/C 48/05)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EU) 2022/2576 z dne 19. decembra 2022 o krepitvi solidarnosti z boljšim usklajevanjem nakupov plina, zanesljivimi referenčnimi cenami in čezmejno izmenjavo plina (1) ter zlasti člena 4(2) Uredbe,

ob upoštevanju naslednjega:

(1) Sedanja energetska kriza je razkrila odvisnost Unije od ruskih fosilnih goriv in vpliv neusklajenih ukrepov držav članic, ki se spopadajo z ruskim izsiljevanjem z oskrbo s plinom, kar je privedlo do previsokih cen.

(2) Sodelovanje na področju energije je osrednjega pomena za Evropsko unijo. Tesno sodelovanje med zadevnimi akterji, zlasti državami članicami in pogodbenicami Energetske skupnosti, je ključno za enotno reševanje energetske krize.

(3) Energetska platforma EU je bila vzpostavljena 7. aprila 2022 na podlagi mandata Evropskega sveta in zajema vrsto ukrepov na področju zemeljskega plina, utekočinjenega zemeljskega plina in nabave vodika: mednarodni doseg, združevanje povpraševanja, učinkovita uporaba plinske infrastrukture Unije in zlasti boljša uporaba terminalov za utekočinjeni zemeljski plin v podporo zanesljivosti oskrbe Unije in dostopu do cenovno dostopne energije.

(4) Evropski svet je 20. oktobra 2022 potrdil načelo skupne nabave plina, po katerem bo dana prednost pogajanjem z zanesljivimi partnerji za vzpostavitev vzajemno koristnih partnerstev, pri čemer bi se ta pogajanja usklajevala na ravni EU ob opiranju na skupno tržno moč Unije in izkoriščanju možnosti, ki jih prinaša energetska platforma EU.

(5) Uredba (EU) 2022/2576 določa pravni okvir za energetsko platformo EU v podporo državam članicam pri pripravah na zimo 2023/2024, zlasti pri polnjenju njihovih skladišč.

(6) Člen 3 Uredbe (EU) 2022/2576 vsebuje določbe o preglednosti, da se zagotovita boljše usklajevanje in energetska solidarnost med državami članicami. Kadar Komisija meni, da bi lahko načrtovane nabave plina negativno vplivale na potek skupne nabave, notranji trg, zanesljivost oskrbe ali energetsko solidarnost, lahko izda priporočila. Takšna priporočila bi bila naslovljena na zadevna podjetja plinskega gospodarstva ali podjetja, ki porabljajo plin, s sedežem v Uniji ali na organe držav članic, ki bi jih pozvali, naj razmislijo o ustreznih ukrepih za nadaljnje usklajevanje.

(7) Komisija bi morala pred izdajo takega priporočila obvestiti ad hoc usmerjevalni odbor, ki bi ji pomagal oceniti, ali načrtovane nabave plina povečujejo zanesljivost oskrbe v Uniji in so združljive z načelom energetske solidarnosti ter ali bi lahko z nadaljnjim usklajevanjem izboljšali potek skupne nabave. V ta namen bi bilo treba ustanoviti ad hoc usmerjevalni odbor.

(8) Za njegove člane bi bilo treba določiti pravila o razkrivanju informacij.

(9) Osebne podatke bi bilo treba obdelovati v skladu z Uredbo (EU) 2018/1725 Evropskega parlamenta in Sveta (2) –

SKLENILA:

Člen 1 Ad hoc usmerjevalni odbor Ustanovi se ad hoc usmerjevalni odbor.

Člen 2 Poslanstvo in naloge ad hoc usmerjevalnega odbora 1. Komisija se z ad hoc usmerjevalnim odborom posvetuje o osnutkih priporočil v skladu s členom 3 Uredbe (EU) 2022/2576: (1) o tem, ali bi lahko nadaljnja uskladitev glede objave javnega razpisa za nabavo plina ali načrtovane nabave plina izboljšale potek skupne nabave; (2) o tem, ali bi objava javnega razpisa za nabavo plina ali načrtovane nabave plina lahko negativno vplivale na notranji trg, zanesljivost oskrbe ali energetsko solidarnost. 2. Ad hoc usmerjevalni odbor deluje kot subjekt za okrepljeno usklajevanje na ravni Unije, da bi olajšal združevanje povpraševanja in skupno nabavo plina, tudi iz tretjih držav. 3. Komisija po potrebi obvesti ad hoc usmerjevalni odbor o dejavnostih energetske platforme. 4. Komisija obvesti ad hoc usmerjevalni odbor o vplivu sodelovanja podjetij v skupni nabavni platformi na zanesljivost oskrbe v Uniji in energetsko solidarnost.

Člen 3 Članstvo 1. Člani ad hoc usmerjevalnega odbora so organi držav članic. 2. Organ posamezne države članice imenuje svojega predstavnika in je odgovoren za to, da njegov predstavnik zagotavlja visoko raven strokovnega znanja na področju energetike, zlasti plina. 3. Vsakemu predstavniku lahko nudi podporo tehnični strokovnjak.

Člen 4 Predsednik Ad hoc usmerjevalnemu odboru predseduje podpredsednik Evropske komisije, pristojen za medinstitucionalne odnose in predvidevanje.

Člen 5 Delovanje 1. Ad hoc usmerjevalni odbor deluje na zahtevo predsednika. 2. Sestanki ad hoc usmerjevalnega odbora običajno potekajo v prostorih Komisije, vendar lahko glede na okoliščine potekajo virtualno. 3. Generalni direktorat Komisije za energijo zagotavlja tajniške storitve za ad hoc usmerjevalni odbor. Sestankov odbora in njegovih podskupin se lahko udeležijo tudi zainteresirani uradniki iz drugih služb Komisije. 4. Ad hoc usmerjevalni odbor lahko z navadno večino svojih članov odloči, da bodo njegove razprave javne. 5. Zapisnik, ki povzema razpravo o vsaki točki dnevnega reda in ocene ad hoc usmerjevalnega odbora, je smiseln in popoln. Zapisnik sestavi sekretariat, zanj pa je odgovoren predsednik. 6. Ad hoc usmerjevalni odbor soglasno sprejme svoje ocene, kolikor je to mogoče.

Člen 6 Podskupine Predsednik lahko na podlagi mandata, ki ga določi Komisija, ustanovi podskupine za preučitev posebnih vprašanj. Podskupine delujejo v skladu s horizontalnimi pravili Komisije o strokovnih skupinah (v nadaljnjem besedilu: horizontalna pravila) (3) in poročajo ad hoc usmerjevalnemu odboru. Razpustijo se takoj, ko izpolnijo svoj mandat.

Člen 7 Povabljeni strokovnjaki Predsednik lahko na ad hoc podlagi k sodelovanju pri delu ad hoc usmerjevalnega odbora ali njegovih podskupin povabi strokovnjake s posebnim strokovnim znanjem v zvezi z zadevo na dnevnem redu.

Člen 8 Sodelovanje na sestankih in opazovalci 1. Sekretariat Energetske skupnosti (v nadaljnjem besedilu: sekretariat) lahko na povabilo Komisije na sestankih ad hoc usmerjevalnega odbora o zadevah skupnega interesa sodeluje kot opazovalec. V tem primeru imenuje svojega(-e) predstavnika(-e). 2. Predstavniki pogodbenic Energetske skupnosti lahko na povabilo Komisije sodelujejo na sestankih ad hoc usmerjevalnega odbora o zadevah skupnega interesa. 3. Predsednik lahko opazovalcem in njihovim predstavnikom ter predstavnikom pogodbenic Energetske skupnosti dovoli sodelovanje v razpravah ad hoc usmerjevalnega odbora in vseh podskupin ter zagotavljanje strokovnega znanja. Ne sodelujejo pa pri oblikovanju ocen ad hoc usmerjevalnega odbora.

Člen 9 Poslovnik Ad hoc usmerjevalni odbor na prvem sestanku s kvalificirano večino sprejme svoj poslovnik.

Člen 10 Varstvo poslovno občutljivih informacij 1. Člani ad hoc usmerjevalnega odbora z občutljivimi informacijami ravnajo zaupno, vključno z vsemi poslovno občutljivimi informacijami, ki se ne posredujejo nobenemu podjetju ali se uporabljajo za kakršen koli drug namen kot za izpolnjevanje nalog ad hoc usmerjevalnega odbora, določenih v tem sklepu. 2. Vsi osebni podatki, ki bi se lahko obdelovali v okviru združevanja povpraševanja in skupne nabave, se obdelujejo v skladu z Uredbo (EU) 2016/679 Evropskega parlamenta in Sveta (4) ter Uredbo (EU) 2018/1725.

Člen 11 Poslovna skrivnost in ravnanje s tajnimi podatki Za člane ad hoc usmerjevalnega odbora ter povabljene strokovnjake in opazovalce veljajo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostni predpisi Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (5) in (EU, Euratom) 2015/444 (6). Če teh obveznosti ne upoštevajo, lahko Komisija sprejme vse ustrezne ukrepe.

Člen 12 Preglednost 1. Ad hoc usmerjevalni odbor in vse podskupine se vpišejo v register strokovnih skupin Komisije in drugih podobnih subjektov (v nadaljnjem besedilu: register strokovnih skupin). 2. V registru strokovnih skupin se v zvezi s sestavo ad hoc usmerjevalnega odbora in podskupin objavijo naslednji podatki: (1) ime organov države članice, zastopanih v ad hoc usmerjevalnem odboru; (2) imena opazovalcev. 3. Vsi zadevni dokumenti, vključno z dnevnimi redi, zapisniki in prispevki udeležencev, se dajo na voljo v registru strokovnih skupin. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave (7) so mogoče le, če se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001 Evropskega parlamenta in Sveta (8).

Člen 13 Stroški sestankov 1. Udeleženci pri dejavnostih ad hoc usmerjevalnega odbora in podskupin za svoje storitve niso plačani. 2. Komisija povrne potne stroške, ki udeležencem nastanejo pri opravljanju dejavnosti ad hoc usmerjevalnega odbora in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka dodelitve sredstev.

V Bruslju, 13. januarja 2023 Za Komisijo predsednica Ursula VON DER LEYEN

(1) UL L 335, 29.12.2022, str. 1.

(2) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

(3) Sklep Komisije C(2016) 3301 o določitvi horizontalnih pravil za ustanovitev in delovanje strokovnih skupin Komisije.

(4) Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

(5) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(6) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(7) Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in integritete posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.

(8) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).